AQ คืนสังเวียนเทรดหลังถูกแขวนป้ายนาน 2 ปี! จับตาที่ดิน 4.3 พันไร่พาธุรกิจเทิร์นอะราวด์
AQ คืนสังเวียนเทรดหลังถูกแขวนป้ายนาน 2 ปี! จับตาที่ดิน 4.3 พันไร่พาธุรกิจเทิร์นอะราวด์ พร้อมรับฟังสัมภาษณ์สด นายอภิวุฒิ ทองคำ ประธานเจ้าหน้าที่บริหารของ AQ ผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ เวลาประมาณ 10.40 น. วันนี้ (9 ต.ค.) 
9 ต.ค. 2560

สืบเนื่องจาก กรณีที่ตลาดหลักทรัพย์แห่งประเทศไทย (ตลท.) ขึ้นเครื่องหมาย SP หุ้นบริษัท เอคิว เอสเตท จำกัด (มหาชน) หรือ AQ ตั้งแต่การซื้อขายวันที่ 17 พ.ย.58 หลังจากบริษัทไม่ส่งงบทางการเงินสิ้นสุดวันที่ 30 ก.ย.58 และในวันที่ 29 มี.ค.60 ตลท.ได้ขึ้นเครื่องหมายคงเครื่องหมาย SP และขึ้นเครื่องหมาย NP หลังผู้สอบบัญชีไม่เชื่อมั่นงบไตรมาส 3/59
ล่าสุด ตลท. ได้ปลดเครื่องหมาย SP และ NP หุ้นบริษัท เอคิว เอสเตท จำกัด (มหาชน) หรือ AQ ตั้งแต่การซื้อขายรอบเช้าวันนี้ (9 ต.ค.) หลังจากที่บริษัทได้นำส่งงบการเงินในไตรมาส 2/60 แล้ว แต่ได้ขึ้นเครื่องหมาย NR ตั้งแต่การซื้อขายรอบเช้าวันนี้ เนื่องจากได้รับแจ้งจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่าสำนักงาน ก.ล.ต. ได้พิจารณางบการเงินของ AQ แล้ว ไม่พบว่าผู้สอบบัญชีไม่แสดงความเห็นต่องบการเงินของบริษัท เนื่องจากการถูกจำกัดขอบเขตโดยผู้บริหารหรือการจัดทำงบการเงินไม่เป็นไปตามมาตรฐานการบัญชีแต่อย่างใด
ทั้งนี้ ตลท. ระบุว่า ตามที่ตลาดหลักทรัพย์ฯ ได้หยุดพักการซื้อขายโดยขึ้นเครื่องหมาย SP (Suspension) บนหลักทรัพย์ของ AQ ตั้งแต่วันที่ 17 พฤศจิกายน 2558 เป็นต้นมา เนื่องจาก AQ ไม่สามารถนำส่งงบการเงินไตรมาสที่ 3/58  และในงวดถัดมาได้ภายในระยะเวลาที่กำหนด ทั้งนี้ AQ ได้ทยอยนำส่งงบการเงินครบทุกงวดแล้ว
โดยบริษัทได้นำส่งงบการเงินฉบับสอบทานไตรมาสที่ 2 สิ้นสุดวันที่ 30 มิถุนายน 2560 เมื่อวันที่ 6 ตุลาคม 2560 ซึ่งผู้สอบบัญชีแสดงความเห็นแบบมีเงื่อนไขและมีข้อสังเกตเกี่ยวกับการดำเนินงานต่อเนื่องของบริษัท ขึ้นอยู่อย่างมากกับความสามารถของบริษัทในการชำระหนี้สินตามคำพิพากษาของศาลฎีกา ความสามารถในการเพิ่มทุนของบริษัทและความสามารถ ในการขายที่ดินหลักประกันให้ได้ในราคาสุทธิตามที่บริษัทได้ประมาณการไว้ โดยสรุปผลการดำเนินงานได้ ดังนี้
งบปี 2558 ขาดทุนสุทธิ  2,216.81 ล้านบาท , งบปี 2559  ขาดทุนสุทธิ  3,744.51  ล้านบาท , ไตรมาสที่ 1/60  ขาดทุนสุทธิ 61.96 ล้านบาท ,ไตรมาสที่ 2/60 ขาดทุนสุทธิ  54.66  ล้านบาท , งวด 6 เดือน ปี 2560 ขาดทุนสุทธิ 116.62  ล้านบาท
นอกจากนี้ บริษัทได้จัดสรรหุ้นเพิ่มทุนให้แก่บุคคลในวงจำกัด (PP) จำนวน 72,640 ล้านหุ้น ในราคาหุ้นละ 0.05 บาทต่อหุ้น รวม 3,632 ล้านบาท เมื่อวันที่ 12-14 และ 17-19 กรกฎาคม 2560 ตลาดหลักทรัพย์ฯ ขอให้ผู้ลงทุนศึกษาข้อมูลดังต่อไปนี้ด้วยความระมัดระวังเพื่อประกอบการตัดสินใจลงทุน
(1) ข้อมูลในงบการเงินปี 2558 ปี 2559 ไตรมาสที่ 1 และไตรมาสที่ 2 ปี 2560
(2) คำชี้แจงของบริษัทเกี่ยวกับข้อมูลในงบการเงินปี 2559 และคำชี้แจงเกี่ยวกับมูลหนี้ที่ AQ ต้องชำระแก่เจ้าหนี้ตามศาลฎีกาแผนกคดีอาญาของผู้ดำรงตำแหน่งทางการเมืองและสิทธิในการไล่เบี้ยระหว่างจำเลยร่วมในคดีดังกล่าว
รวมทั้งติดตามความคืบหน้าการดำเนินการชำระค่าเสียหายให้ครบตามคำพิพากษาของศาลฎีกา (10,004 ล้านบาท) ตามรายละเอียดตามข่าวของ AQ วันที่ 31 กรกฎาคม  27 และ 29 กันยายน 2560
อย่างไรก็ตาม เพื่อให้หลักทรัพย์ของ AQ สามารถซื้อขายได้ตามสภาพความเป็นจริง ตลาดหลักทรัพย์ฯ จึงอาศัยอำนาจตามความในข้อ 29(3) ของข้อบังคับตลาดหลักทรัพย์แห่งประเทศไทย เรื่อง การซื้อขายการชำระราคา และการส่งมอบหลักทรัพย์ในตลาดหลักทรัพย์ พ.ศ. 2555 กำหนดให้ราคาซื้อขายหลักทรัพย์ของ AQ ในวันที่ 9 ตุลาคม 2560 ไม่มีราคาสูงสุดและต่ำสุด
ส่วนของที่ดินจำนวน 4,323 ไร่ ตั้งอยู่ตามแนวถนนบางนา-ตราด (ทางหลวงหมายเลข 34) ถนนกรุงเทพฯ-ชลบุรีสายใหม่ (มอเตอร์เวย์) และวัดเกาะแก้ว ซึ่งก่อนหน้านี้ AQ กับบริษัทโกลเด้นฯ และบริษัทโปรเกรสฯ ที่เป็นผู้ถือหุ้นใหญ่ในบริษัทโกลเด้นฯ ได้ตกลงเข้าทำสัญญาจัดการทรัพย์สินและแบ่งผลประโยชน์ มีระยะเวลา 3 ปี ระหว่างวันที่ 16 ตุลาคม 2558 ถึงวันที่ 16 กันยายน 2561
โดยให้ AQ เป็นผู้มีอำนาจเบ็ดเสร็จในการประนอมหนี้ รวมถึงบริหารจัดการในการขายที่ดินเพียงผู้เดียวจะถูกนำไปดำเนินการอย่างไรต่อไปนั้น โปรดติดตามการสัมภาษณ์สด นายอภิวุฒิ ทองคำ ประธานเจ้าหน้าที่บริหารของ AQ ผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ เวลาประมาณ 10.40 น. หรือผ่านการถ่ายทอดสด Facebook Live ทางแฟนเพจ Spring Radio และแฟนเพจ “ข่าวหุ้นธุรกิจ-kaohoon” วันนี้ (9 ต.ค.)
อนึ่ง ในเบื้องต้นมีรายงานเกี่ยวกับการดำเนินการ 2 แนวทาง คือ AQ จะเดินหน้าพัฒนาที่ดินผืนดังกล่าวให้กลายเป็นพื้นที่ใช้สำหรับเชิงพาณิชย์ หรือ จำหน่ายให้กับผู้พัฒนาอสังหาริมทรัพย์รายอื่น